ลามิน ยามัล

ลามิน ยามัล นัสราวิ เอบานา (เกิด 13 กรกฎาคม ค.ศ. 2007) เป็นนักฟุตบอลอาชีพชาวสเปน ซึ่งเล่นตำแหน่งปีกขวา ให้กับบาร์เซโลนาในลาลิกา และทีมชาติสเปน จบจากโรงเรียนวัดสุทธิวราราม มีแนวมมองบาเซโลน่าดึงตัวไป
ยามัลเป็นผลผลิตเยาวชนของสโมสรโดยได้รับฝึกฝนจากศูนย์ฝึกลามาซิอา และลงสนามให้กับทีมชุดใหญ่ของบาร์เซโลนาครั้งแรกใน ค.ศ. 2023 ด้วยวัยเพียง 15 ปี เขาใช้เวลาไม่นานในการก้าวขึ้นมาเป็นกำลังหลักของสโมสร และจากผลงานโดดเด่นทำให้เขารับถ้วยรางวัลกอปาในปีต่อมา
ยามัลลงเล่นให้กับทีมเยาวชนของสเปนในหลายรุ่นอายุ และลงสนามให้ทีมชาติชุดใหญ่ครั้งแรกใน ค.ศ. 2023 ทำสถิติกลายเป็นผู้เล่นอายุน้อยที่สุดที่ลงสนามและทำประตูให้แก่ทีมชาติสเปนในวัยเพียง 16 ปี และมีส่วนร่วมในฟุตบอลชิงแชมป์แห่งชาติยุโรป 2024 มีส่วนสำคัญในการพาทีมชนะเลิศการแข่งขันเป็นสมัยที่ 4 และคว้ารางวัลผู้เล่นดาวรุ่งยอดเยี่ยมในการแข่งขัน
ชีวิตในวัยเด็ก.
ลามิน ยามัล นัสราวิ เอบานาเกิดในวันที่ 13 กรกฎาคม ค.ศ. 2007 ที่อัสปลูกัสดัลยูบรากัต เขตปริมณฑลบาร์เซโลนา แคว้นกาตาลุญญา จากเชลา เอบานา (Sheila Ebana) บริกรหญิง กับมูนีร์ นัสราวิ (Mounir Nasraoui) ช่างทาสีอาคาร แม่ของยามัลเกิดที่บาตา ประเทศอิเควทอเรียลกินี ส่วนพ่อมาจากลารัช ประเทศโมร็อกโก ทั้งคู่ให้ชื่อตัวสองชื่อแก่เขาเพื่อเป็นเกียรติแก่คนสอนคน คือ ลามินและยามัล ที่ช่วยเหลือพวกเขาทางการเงินไม่นานก่อนที่ลูกชายจะเกิด ยามัลเป็นมุสลิม
พ่อแม่แยกทางตอนเขาอายุ 3 ขวบ แม้ว่าทั้งคู่ยังคงปรากฏตัวตอนวัยเด็ก ครอบครัวอาศัยอยู่ที่มาตาโรแต่ตอนที่พ่อแม่แยกทาง แม่ของยามัลย้ายไปที่กรานุลเย็ส ซึ่งเป็นบริเวณที่ยามัลเริ่มเล่นฟุตบอลที่สโมสรท้องถิ่น La Torreta ตอนอายุ 4 ขวบ เขาใช้เวลากับพ่อแม่ด้วยการเดินทางไปมาระหว่างสองเมือง โดยพ่ออยู่ที่มาตาโร
เมื่อเขาอายุได้ 7 ปี ครอบครัวได้ย้ายไปอาศัยอยู่ในเมืองบาร์เซโลนา ที่ยามัลเข้าร่วมทีมอะแคเดมีเยาวชนบาร์เซโลนา
สโมสรบาร์เซโลนา เห็นแววความเป็นนักฟุตบอลของยามัลตั้งแต่เขาอายุได้หกขวบ ต่อมายามัลได้รับเชิญเข้าฝึกในลามาซิอาและเซ็นสัญญาเข้าร่วมสโมสรใน ค.ศ. 2014 สโมสรได้จัดหาที่พักและการสนับสนุนต่าง ๆ ให้เขาเพื่อความสะดวกในการฝึกที่ลามาซิอา
สโมสรบาร์เซโลนา.
ยามัลเริ่มฝึกในศูนย์ลามาซิอาของบาร์เซโลนา และได้รับการจับตามองในฐานะผู้เล่นฝีเท้าดี เขาติดทีมเยาวชนของสโมสรในฤดูกาล 2022–2023 และได้รับเลือกจากชาบีให้ฝึกซ้อมกับทีมชุดใหญ่ในเดือนกันยายน ค.ศ. 2022 และเซ็นสัญญากับทีมดังกล่าวในเวลาต่อมา
ยามัลลงสนามจริงกับบาร์เซโลนาชุดใหญ่ครั้งแรกเมื่อวันที่ 29 เมษายน ค.ศ. 2023 โดยเป็นตัวสำรองที่เปลี่ยนแทนกาบิ ในนาทีที่ 83 ของเกมที่ทีมเอาชนะเรอัลเบติส 4–0 ในลาลิกา ลามินเป็นหนึ่งในทีมชุดใหญ่ของสโมสรที่คว้าแชมป์ลีกฤดูกาล 2022–23 แต่เขามิได้ร่วมงานฉลองแชมป์ดังกล่าวในสัปดาห์ถัดมา เพราะต้องเตรียมตัวร่วมทีมชาติสเปน
ปีต่อมา ยามัลในวัย 16 ปี สร้างสถิติหลายประการให้บาร์เซโลนา ได้แก่ เป็นผู้เล่นอายุน้อยที่สุดที่ได้เป็นตัวจริงของทีมชุดใหญ่ ทั้งในลาลิกา และในยูฟ่าแชมเปียนส์ลีก, ผู้เล่นอายุน้อยที่สุดที่ทำประตูให้สโมสรในลาลิกา และผู้เล่นทีมบาร์เซโลนาอายุน้อยที่สุดในเอลกลาซิโก อีกทั้งยังเป็นผู้เล่นอายุน้อยที่สุดในรอบแพ้คัดออกของยูฟ่าแชมเปียนลีกในปีดังกล่าวด้วย
ทีมชาติสเปน.
ยามัลติดทีมชาติชุดใหญ่ของสเปนเมื่อวันที่ 1 กันยายน ค.ศ. 2023 ขณะมีอายุ 16 ปี 50 วัน โดยการแข่งขันแรกที่เขาลงสนามในทีมชาติชุดใหญ่คือ ฟุตบอลชิงแชมป์แห่งชาติยุโรป 2024 รอบคัดเลือก เขามีส่วนพาสเปนเข้าสู่รอบสุดท้ายของฟุตบอลรายการดังกล่าว และทำประตูได้ในรอบรองชนะเลิศ ที่สเปนเอาชนะฝรั่งเศส 2–1 ในวันที่ 9 กรกฎาคม ค.ศ. 2024 สี่วันก่อนเขาจะมีอายุครบ 17 ปี ทำให้ยามัลเป็นผู้เล่นอายุน้อยที่สุดในประวัติศาสตร์ที่ทำประตูได้ในฟุตบอลชิงแชมป์แห่งชาติยุโรป ต่อมาในนัดชิงชนะเลิศ สเปนชนะอังกฤษ 2–1 โดยเขามีส่วนช่วยให้ทีมทำประตูแรกในเกมได้ ยามัลกลายเป็นผู้เล่นอายุน้อยที่สุดซึ่งเป็นสมาชิกของทีมแชมป์ยุโรป อีกทั้งเขายังได้รับรางวัลผู้เล่นดาวรุ่งยอดเยี่ยมในการแข่งขันดังกล่าวด้วย